**VESZPRÉM VÁRMEGYEI KATASZTRÓFAVÉDELMI IGAZGATÓSÁG
IGAZGATÓ**

**A közérdekű adatok megismerésére irányuló igény intézésének eljárási
szabályai a Veszprém Vármegyei Katasztrófavédelmi Igazgatóságnál**

A Veszprém Vármegyei Katasztrófavédelmi Igazgatóságra (a továbbiakban: Igazgatóság) közérdekű adat megismerése iránt szóban, írásban, vagy az
veszprem.hivatal@katved.gov.hu elektronikus levélcímre megküldött e-mailben
terjeszthető elő adatigény. Javasoljuk, hogy közérdekűadat - megismerési igényének benyújtását megelőzően győződjön meg arról, hogy a megismerni kívánt adatot az igazgatóság közzétételi listái tartalmazzák-e, hiszen azokból számos, közérdeklődésre számot tartó információ tölthető le. Honlapunkon részletes tájékoztatást kaphat a katasztrófavédelem feladatairól, az egyes szervezeti egységeket bemutató leírások támpontot adhatnak a tekintetben, hogy az Önt érdeklő közérdekű adatok tekintetében az Igazgatóság adatkezelőnek
minősül-e.
A közérdekűadat-megismerési igények megválaszolását a hivatásos katasztrófavédelmi szervek az információs önrendelkezési jogról és az információszabadságról szóló 2011. évi CXII. törvényben, továbbá az Adatvédelmi és Adatbiztonsági Szabályzatban rögzítettek alapján, az alábbiak szerint végzik: A hivatásos katasztrófavédelmek szervek valamely területi szervét érintő adatigényt az illetékes Katasztrófavédelmi Igazgatósághoz kell benyújtani.
A BM OKF információszabadsággal foglalkozó tisztviselője intézi a BM OKF által kezelt adatokra, továbbá a valamennyi hivatásos katasztrófavédelmi szerv által kezelt adatokra irányuló közérdekűadat-megismerési igényeket, továbbá az olyan, gazdasági adatokra irányuló kérelmeket, melyek a BM OKF és a BM OKF GEK adatkezeléséhez egyaránt kapcsolódnak. A tisztviselő a kérelem kézhezvételekor haladéktalanul megvizsgálja, hogy a kérelem teljesítéséhez szükséges alábbi alapvető információk rendelkezésre állnak-e:

a) az igénylő neve vagy megnevezése;
b) az értesítések és a válasz megküldéséhez szükséges elérhetőség;
c) az igényelt adatok pontos meghatározása;
d) nyilatkozat arról, hogy az adatokat részére milyen formában kell rendelkezésre bocsátani.

Amennyiben az igény nem tartalmazza az igény teljesítéséhez szükséges adatokat – ideértve azt az esetet is, ha az adatigénylő a megismerni kívánt adatot nem tudja
pontosan megjelölni – a tisztviselő haladéktalanul, de legkésőbb az igény kézhezvételét követő 5 napon belül felveszi a kapcsolatot az igénylővel és – a tőle elvárható módon és mértékben – segítséget nyújt a megismerni kívánt adatok körének pontos meghatározása érdekében. A tisztviselő a kérelem pontosításának elmulasztása esetén figyelmezteti az adatigénylőt arra, hogy amennyiben a pontosítást elmulasztja, igényének teljesítése részben vagy egészben
meghiúsulhat.
Amennyiben az igényelt adatot már nyilvánosságra hozták, az Igazgatóság az adatigényt ezen nyilvános forrás megjelölésével válaszolja meg. Az igényelt datot tartalmazó nyilvános forrás megjelölése kizárólag abban az esetben helyettesíti a kérelem teljes egészében történő megválaszolását, amennyiben a nyilvánosságra hozott adatok megegyeznek a kérelmező által
kiadni kért adatokkal.

Amennyiben az igény 15 nap alatt nem teljesíthető, különösen, amennyiben az adatok az igényelt csoportosításban nem állnak rendelkezésre és azok kigyűjtése a határidőn belül objektív okból nem lehetséges, vagy az igény nagyszámú, nagy terjedelmű adatra vonatkozik, az ügyintézési határidő további 15 nappal meghosszabbítható. Ebben az esetben igénylő az igény megérkezésétől számított 15 napon belül tájékoztatást kap a válasz várható időpontjáról. Ha az igénylő az adatokat tartalmazó dokumentumról vagy dokumentumrészről másolatot kíván kérni, az adatkezelő hivatásos katasztrófavédelmi szerv költséget állapíthat meg.

A költségtérítés megállapításánál az Infotv. 29. § (5) bekezdésében felsorolt költségelemek vehetők figyelembe, a közérdekű adat iránti igény teljesítéséért megállapítható költségtérítés mértékéről szóló 301/2016. (IX. 30.) Korm. rendeletben foglaltak szerint.

 Arról, hogy a másolatként igényelt dokumentum vagy dokumentumrész jelentős terjedelmű, továbbá a költségtérítés mértékéről, valamint az adatigénylés teljesítésének a másolatkészítést nem igénylő lehetőségeiről az igénylőt a tisztviselő az igény beérkezését követő 15 napon belül tájékoztatja.

Amennyiben az igénylő a költségtérítésre vonatkozó kalkulációban foglaltakat elfogadja, és az összeget az Igazgatóság részére a kapott
tájékoztatásban szereplő bankszámlaszámra 15 napon belül megfizeti, az adatigényt az Igazgatóság az ügyintézési határidőből rendelkezésre álló időn belül teljesíti.
Az igény teljesítése során az Igazgatóság kiemelt figyelmet fordít arra, hogy a közérdekű adatok közlése ne járjon mások jogainak, vagy törvény alapján korlátozottan megismerhető adatok bizalmasságának sérelmével. Ha a közérdekű adatot tartalmazó dokumentum az igénylő által meg nem ismerhető adatot is tartalmaz, a másolaton a meg nem ismerhető adatot az Igazgatóság felismerhetetlenné teszi olyan módon, hogy a korlátozottan
megismerhető adatok tartalmára megalapozott következtetést ne lehessen levonni, ugyanakkor az igénylő által megismerhető adatok ne essenek kitakarás alá. Az elutasított kérelmekről, valamint az elutasítások indokairól az Igazgatóság tisztviselője nyilvántartást vezet, és az abban foglaltakról minden évben január 31-éig tájékoztatja a Nemzeti Adatvédelmi és Információszabadság Hatóságot. Az igénylés alapján történő adatszolgáltatás esetén az adatigénylő személyazonosító adatai csak annyiban kezelhetőek, amennyiben az az igény
teljesítéséhez –beleértve az esetleges költségek megfizetését és az azonos igénylőtől, egy éven belül beérkezett jelleg ellenőrzését – elengedhetetlenül szükséges.
Az adatigény beérkezésétől számított 1 éves időtartam lejártát követően az igénylő személyes adatait az Igazgatóság az ügyiratokból haladéktalanul törli. A törlésről az ügy előadója kitakarással gondoskodik.

Az Igazgatóság adatvédelmi tisztviselője:
dr. Lóderer Éva tű. százados
Szolgálati helye:
Veszprém Vármegyei Katasztrófavédelmi Igazgatóság Hivatal
Elérhetősége:
+36/885620-800 (vonalas telefonszám)
eva.dr.loderer@katved.gov.hu